b"\n_START_ARTICLE_\nPla\xc3\xa7a de Sant Antoni\n_START_SECTION_\nDescripci\xc3\xb3\n_START_PARAGRAPH_\nLa pla\xc3\xa7a es configura com un espai unitari a partir de la repetici\xc3\xb3 en els al\xc3\xa7ats de les fa\xc3\xa7anes d'una estructura similar, conformada per una planta baixa porxada i dos pisos amb balcons. Tot i aix\xc3\xb2, l'observaci\xc3\xb3 particular dels edificis revela la diversitat de les seves etapes constructives, que arriben fins a \xc3\xa8poca contempor\xc3\xa0nia, essent de finals del segle XIX la font de ferro que centra la pla\xc3\xa7a, la primera font p\xc3\xbablica de la vila_NEWLINE_L'element m\xc3\xa9s caracter\xc3\xadstic de la pla\xc3\xa7a s\xc3\xb3n les seves porxades, que devien tancar completament tres dels seus costats, encara que avui hagin desaparegut les que ocupaven l'angle comunicat amb el carrer de Sant Agust\xc3\xad. En aquests porxos trobem solucions diverses tant pel que fa a les obertures, allindades en general i amb un parell d'arcades, com als elements de suport, entre els quals cal comptar tant columnes de diferents tipus, algunes amb bases i capitells trococ\xc3\xb2nics i una de toscana, com pilars quadrangulars i un sol de poligonal. tots aquests elements suporten sostres que, tot i el seu divers estat de conservaci\xc3\xb3, s'adapten a un similar esquema d'embigats amb revoltons, i aixopluguen els portals, permetent un recorregut resguardat a l'entorn de la pla\xc3\xa7a.\n_START_SECTION_\nHist\xc3\xb2ria\n_START_PARAGRAPH_\nDins el nucli primitiu de la vila de T\xc3\xa0rrega, nascut a red\xc3\xb3s del castell, existia ja, amb el nom de pla\xc3\xa7a de sant Mateu, la pla\xc3\xa7a actualment coneguda com de Sant Antoni. El nom del lloc canvi\xc3\xa0 en urbanitzar-se l'espai a comen\xc3\xa7ament del segle XIV amb motiu, possiblement, de la construcci\xc3\xb3 prop d'ella de l'Hospital de Sant Antoni. L'organitzaci\xc3\xb3 d'aquest nucli urb\xc3\xa0 correspon a un moment particularment pr\xc3\xb2sper per a T\xc3\xa0rrega, que hom relaciona amb el regnat de Jaume II. Fou aleshores quan se'n configur\xc3\xa0 l'aspecte porxat i la planta actual, pr\xc3\xa0cticament quadrada. En l'\xc3\xbanic costat sense porxos s'ubica el portal de l'esgl\xc3\xa9sia de Sant Antoni, refeta al darrer ter\xc3\xa7 del segle XVII."